Μπιφτέκια αρνίσια με κάρι και κόλιανδρο
Δοκιμάστε μια διαφορετική συνταγή για μπιφτέκια από τη κλασική. Εναλλακτικά μπιφτέκια από αρνί με κάρι και κόλιανδρο, μια έκρηξη ανατολίτικων γεύσεων.
1 κιλό αρνίσιος κιμάς (από μπούτι), 1 μικρό ξερό κρεμμύδι, σε ψιλά καρέ, 2 σκελίδες σκόρδου, λιωμένες (ή όσο σκόρδο θέλουμε), 1/2 κουτ. γλυκού καγιέν ή καυτερή πάπρικα (ή γλυκιά, αν δεν μας αρέσουν τα καυτερά), 1 1⁄2 κουτ. σούπας κάρι, 1 κουτ. σούπας κουρκουμάς, 1 κουτ. σούπας σπόροι κόλιανδρου, κοπανισμένοι, 1 κουτ. σούπας φρέσκο τζίντζερ, ψιλοτριμμένο, ή 1 κουτ. γλυκού τζίντζερ σε σκόνη, τα φύλλα από 3 - 4 κλωνάρια μαϊντανού, ψιλοκομμένα, 4 κουτ. σούπας ελαιόλαδο, 2 κουτ. σούπας ψιλό πλιγούρι, τριμμένο στο μούλτι σε σκόνη (ή 2 κουτ. σούπας φρυγανιά), 1 αυγό, κατά προτίμηση βιολογικό, αλάτι, πιπέρι φρεσκοτριμμένο, 250 γρ. γιαούρτι (κατά προτίμηση πρόβειο), 6 - 7 φύλλα δυόσμου, ψιλοκομμένα, 3 κουτ. σούπας ελαιόλαδο, 1 κουτ. σούπας ξίδι βαλσαμικό
Ζεσταίνουμε σε ένα αντικολλητικό τηγάνι τη 1 κουταλιά από το μετρημένο λάδι και σοτάρουμε σε χαμηλή φωτιά το κρεμμύδι με το σκόρδο, το τζίντζερ, το κάρι, τον κουρκουμά, τον κόλιανδρο και το καγιέν ή την πάπρικα για 8 - 10 λεπτά, μέχρι να μαλακώσει λίγο το κρεμμύδι και να σκορπίσουν το άρωμά τους τα μπαχαρικά. Αν χρειαστεί, προσθέτουμε 1 - 2 κουταλιές νερό. Αποσύρουμε και αφήνουμε το μείγμα να κρυώσει εντελώς.Σε μια λεκάνη βάζουμε τον κιμά, το μείγμα του τηγανιού και όλα τα υπόλοιπα υλικά (μαζί και ελάχιστο αλατοπίπερο) και ζυμώνουμε καλά για 5 λεπτά, ώστε να προκύψει ένα ενιαίο, αφράτο μείγμα. Φτιάχνουμε μπιφτέκια των 180 - 200 γρ., τα οποία βάζουμε στο ψυγείο για περίπου 1 ώρα, ώστε να δέσουν οι γεύσεις και να σφίξουν.Ψήνουμε τα μπιφτέκια κατευθείαν από το ψυγείο, λαδωμένα πολύ καλά και αλατοπιπερωμένα, σε μέτρια προς δυνατή φωτιά, , κατά προτί- μηση σε πλάκα (αν διαθέτει η ψησταριά μας - στη σχάρα μπορεί να κολλήσουν).Ιδανικές για μπιφτέκια είναι οι διπλές φορητές σχάρες που γυρίζουν, με λαβή, και όταν κλείνουν δεν έρχεται σε επαφή το ένα μεταλλικό πλέγμα με το άλλο (έτσι δεν βυθίζεται το πλέγμα στα μπιφτέκια).Χρειάστηκαν 16 - 20 λεπτά ψήσιμο συνολικά (τόσο στα κάρβουνα όσο και στην ψησταριά υγραερίου): 5 λεπτά από κάθε πλευρά σε μέτρια προς δυνατή φωτιά (ή μέχρι να ξεκολλάνε σχετικά εύκολα με λίγη βοήθεια από μια σπάτουλα) και άλλα 6 - 10 λεπτά σε μέτρια προς χαμηλή φωτιά με τακτικά γυρίσματα.Σερβίρουμε τα μπιφτέκια ζεστά ή χλιαρά με το ντιπ γιαουρτιού και ψητές πιπεριές και ροδέλες κρεμμυδιού.
Αρνίσιος κιμάς,BBQ